與仲孺文仲述之作詩送仲弓赴籍田以之子于征爲韻分得子字
作者：鄒浩
朝代：宋

paragraphs: 鳳園佳人孤鳳起，草木無光春披靡。
紅亭碧沼政高深，借問何由駐雙履。
王涂開泰日月中，玉堂仙翁是知已。
瀛洲蓬島未横飛，且向籍田聊爾耳。
北道仲容休說貧，東山太白誰比擬。
雲汀荷芰供遠凉，遶砌青青更蘭芷。
丞相上馬臺閣空，長鞭往往城南指。
君身雖不作羊羶，自然塵表門如蟻。
清談秀句得豪英，合抱他年欝松梓。
要須萬口一同聲，文恪風流今有子。